FORDÍTÁS

A IV. generációs technológiájú nukleárisenergia-rendszerek kutatását és fejlesztését célzó nemzetközi együttműködésről szóló keretmegállapodás meghosszabbításáról szóló

MEGÁLLAPODÁS

Kanada kormánya, az Európai Atomenergia-közösség, a Kínai Népköztársaság kormánya, a Francia Köztársaság kormánya, Japán kormánya, a Koreai Köztársaság kormánya, az Oroszországi Föderáció kormánya, a Dél-Afrikai Köztársaság kormánya, a Svájci Államszövetség kormánya, valamint az Amerikai Egyesült Államok kormánya, mind a Washingtonban, 2005. február 28-án kelt IV. generációs technológiájú nukleárisenergia-rendszerek kutatását és fejlesztését célzó nemzetközi együttműködésről szóló keretmegállapodás (a továbbiakban: keretmegállapodás) részes felei, együttesen „a felek”:

FIGYELEMBE VÉVE óhajukat a keretmegállapodás keretében mostanáig végzett sikeres és kölcsönösen előnyös együttműködés folytatására;

TEKINTETTEL a IV. generációs atomenergia-rendszerekre vonatkozó technológiai menetrend frissítésére (2014. január);

EMLÉKEZTETVE a keretmegállapodás XV. cikkére, amely szerint bármely, a keretmegállapodás alapján elkezdett, de a keretmegállapodás lejártáig vagy megszűnéséig be nem fejezett együttműködés a keretmegállapodás rendelkezései szerint a befejezéséig folytatható; valamint

ELJÁRVA a keretmegállapodás XII. cikkének (3) bekezdése szerint,

Ezennel a következőkben állapodnak meg:

I. cikk

A keretmegállapodás meghosszabbítása

A keretmegállapodás XII. cikkének (5) bekezdésére is figyelemmel a keretmegállapodás tíz (10) éves időtartamra, 2025. február 28-ig meghosszabbodik.

II. cikk

Aláírás és hatálybalépés

1. E megállapodás azon felek számára, amelyek kinyilvánították beleegyezésüket, hogy azt magukra nézve kötelezőnek tekintik, azon a napon lép hatályba, amely napon három fél e beleegyezését jelezte.

2. A felek elfogadás fenntartása nélkül történő aláírás vagy elfogadás fenntartásával történő aláírás és azt követően egy elfogadási okiratnak a letéteményesnél történő letétbe helyezése által ismerik el a megállapodást magukra nézve kötelezőnek.

3. Azon fél számára, amely e megállapodás hatálybalépési időpontját követően nyilvánítja ki beleegyezését, hogy azt magára nézve kötelezőnek tekinti, e megállapodás elfogadás fenntartása nélkül történő aláírása vagy az elfogadási okiratnak a letéteményesnél történő letétbe helyezése napján lép hatályba.

4. A keretmegállapodás XV. cikkének megfelelően a felek a keretmegállapodás rendelkezései szerint folytatni szándékoznak a 2015. február 28-ig megkezdett, de be nem fejezett együttműködést a keretmegállapodás azon részes feleivel, amelyek számára e megállapodás nem lépett hatályba 2015. február 28-ig.

III. cikk

Letéteményes

E megállapodás eredeti példányát a Gazdasági Együttműködési és Fejlesztési Szervezet főtitkáránál helyezik letétbe.

FENTIEK HITELÉÜL, az alulírott, erre megfelelő felhatalmazással rendelkező meghatalmazottak aláírták ezt a megállapodást.

KÉSZÜLT egy eredeti példányban angol és francia nyelven, amely szövegek mindegyike egyaránt hiteles.

KANADA KORMÁNYA RÉSZÉRŐL: Mrs Michelle d'AURAY Canadian Ambassador and Permanent Representative to the OECD Dátum: 2016. október 21.

AZ EURÓPAI ATOMENERGIA-KÖZÖSSÉG RÉSZÉRŐL: Mr Tibor NAVRACSICS EU Commissioner Dátum: 2016. november 10.

A KÍNAI NÉPKÖZTÁRSASÁG KORMÁNYA RÉSZÉRŐL: Mr Jun ZHAI Ambassador Extraordinary and Plenipotentiary of the People's Republic of China to France Dátum: 2016. június 23.

A FRANCIA KÖZTÁRSASÁG KORMÁNYA RÉSZÉRŐL: Mr Daniel VERWAERDE Administrateur général du Commissariat à l'énergie atomique et aux énergies alternatives Dátum: 2015. február 26.

JAPÁN KORMÁNYA RÉSZÉRŐL: Mr Kazuo KODAMA Ambassador Extraordinary and Plenipotentiary Permanent Delegation of Japan to the OECD Dátum: 2015. február 26.

A KOREAI KÖZTÁRSASÁG KORMÁNYA RÉSZÉRŐL: Mr Si-hyung LEE Ambassador Extraordinary and Plenipotentiary to the Korean Permanent Delegation to the OECD Dátum: 2015. február 26.

AZ OROSZORSZÁGI FÖDERÁCIÓ KORMÁNYA RÉSZÉRŐL: Mr Sergey Vladilenovich KIRIENKO Chief Executive Officer of the State Atomic Energy Corporation „Rosatom” Dátum: 2015. június 29.

A DÉL-AFRIKAI KÖZTÁRSASÁG KORMÁNYA RÉSZÉRŐL: Ms Tina JOEMAT-PETTERSSON Minister of Energy of the Republic of South Africa Dátum: 2015. szeptember 15.

A SVÁJCI ÁLLAMSZÖVETSÉG KORMÁNYA RÉSZÉRŐL: Mr Mauro DELL'AMBROGIO Secrétaire d'Etat de la Confédération suisse à la formation, à la recherche et à l'innovation Dátum: 2015. augusztus 27.